Official Journal L 157 , 15/06/2002 P. 0038 - 0040



Ir-Regolament tal-Kummissjoni (KE) Nru 1040/2002 ta’ l-14 ta’ Ġunju 2002 li jistabbilixxi regoli dettaljati ta’ applikazzjoni tad-disposizzjonijiet relattivi għall-għoti ta’ kontribuzzjoni finanzjarja mill-Komunità għall-kontroll fitosanitarju u li jirrevoka r-Regolament (KE) Nru 2051/97 IL-KUMMISSJONI TAL-KOMUNITAJIET EWROPEJ, Wara li kkunsidrat it-Trattat li jistabbilixxi l-Komunità Ewropea, Wara li kkunsidrat id-Direttiva tal-Kunsill 2000/29/KE tat-8 ta’ Mejju 2000 rigward il-miżuri ta’ protezzjoni kontra l-introduzzjoni fil-Komunità ta’ organiżmi li jagħmlu ħsara lill-pjanti jew prodotti mill-pjanti u kontra l-firxa tagħhom fil-Komunità [1], kif l-aħħar emendata mid-Direttiva tal-Kummissjoni 2002/36/KE [2], u b’mod partikolari l-aħħar subparagrafu ta’ l-Artikolu 23(5) tagħha, Billi: (1) Skond id-disposizzjonijiet tad-Direttiva 2000/29/KE, kontribuzzjoni finanzjarja mill-Komunità tista’ tingħata lill-Istati Membri sabiex ikopru l-ispejjeż maħluqa mill-miżuri meħuda jew previsti li jittieħdu fil-ġlieda kontra l-organiżmi li jagħmlu ħsara li ġejjin minn pajjiżi terzi jew minn reġjuni oħra tal-Komunità, sabiex jiġu eliminati jew, jekk dan mhux possibbli, li titwaqqaf il-firxa tagħhom. (2) L-Istati Membri jistgħu jitolbu kontribuzzjoni finanzjarja mill-Komunità għal miżuri speċifiċi li huma jkunu adottaw jew li bi ħsiebhom jadottaw fil-ġlieda kontra l-infezzjonijiet maħluqa mill-organiżmi li jagħmlu l-ħsara li jkunu ġew introdotti fit-territorju tagħhom. Il-parti l-aktar għolja ta’ din il-kontribuzzjoni hi ta’ 50 % ta’ l-ispiża eliġibbli. (3) It-twettiq tar-Regolament tal-Kummissjoni (KE) Nru 2051/97 ta’ l-20 ta’ Ottubru 1997 li jistabbilixxi regoli dettaljati għall-implimentazzjoni tad-disposizzjonijiet relattivi għall-allokazzjoni ta’ kontribuzzjoni finanzjarja mill-Komunità għall-"ġlieda fitosanitarja" [3], wera n-neċessità li regoli aktar dettaljati huma meħtieġa, u b’mod partikolari r-rekwiżiti li jikkonċernaw l-informazzjoni li l-Istati Membri għandhom jissottomettu sabiex jiġġustifikaw it-talba tagħhom għal kontribuzzjoni finanzjarja mill-Komunità, liema talba għandha ssir b’mod aktar preċiż. (4) Ir-regoli l-ġodda għandhom jispeċifikaw l-informazzjoni li għandha tiġi ppreżentata mill-Istati Membri għat-talbiet ta’ kontribuzzjoni finanzjarja mill-Komunità, b’mod partikolari xhieda tal-programm ta’ qerda ta’ l-organiżmu li jagħmel ħsara li għalih kontribuzzjoni finanzjarja fil-qafas tal-ġlieda fitosanitarja hi mitluba, (5) Skond l-Artikolu 3(2) tar-Regolament tal-Kunsill (KE) Nru 1258/1999 [4], il-miżuri veterinarji u fitosanitarji meħuda skond id-disposizzjonijiet komunitarji għandhom ikunu ffinanzjati mill-Fond Ewropew ta’ Gwida u Garanzija Agrikola taħt is-sezzjoni "Garanzija". Il-kontroll finanzjarju ta’ dawn il-miżuri jissemma fl-Artikoli 8 u 9 ta’ dan ir-Regolament. (6) Għaldaqstant ir-Regolament (KE) Nru 2051/97 għandu jiġi rrevokat. (7) Il-miżuri pprovduti għal dan ir-Regolament huma konformi ma’ l-opinjoni tal-Kumitat Fitosanitarju Permanenti, ADOTTAT DAN IR-REGOLAMENT: L-Artikolu 1 1. Mingħajr preġudizzju għad-disposizzjonijiet ta’ l-Artikolu 23(4), l-ewwel subparagrafu, tad-Direttiva 2000/29/KE, it-talbiet ta’ l-Istati Membri rigward l-attribuzzjoni, skond l-Artikolu 23(5) tad-Direttiva 2000/29/KE, ta’ kontribuzzjoni finanzjarja mill-Komunità fil-qafas tal-ġlieda fitosanitarja huma sottomessi bil-miktub, mhux aktar tard mit-30 ta’ April ta’ kull sena, mill-awtorità li tissemma fl-Artikolu 1(4), tad-Direttiva msemmija sabiex jiġu eżaminati matul dik l-istess sena, u indirizzati lill-Kummissjoni Ewropea, Direzzjoni Ġenerali "Saħħa u Protezzjoni tal-Konsumaturi", B-1049 Brussel, il-Belġju. 2. It-talbiet għandhom jinkludu l-informazzjoni relattiva għall-programm ta’ qerda ta’ l-organiżmu li jagħmel ħsara li għalih kontribuzzjoni finanzjarja fil-qafas tal-ġlieda fitosanitarja hi mitluba, b’mod partikolari: (a) informazzjoni ġenerali rigward id-dehra ta’ l-organiżmu li jagħmel ħsara msemmi, b’mod partikolari d-data li fiha din il-preżenza ġiet issUspettata jew ikkonfermata kif ukoll il-preżunta kawża għad-dehra tiegħu, (b) il-miżuri meħuda jew previsti li jittieħdu sabiex issir ġlieda kontra l-organiżmu li jagħmel ħsara msemmi, it-tul ta’ żmien tagħhom probabbli u, fejn hu possibbli, ir-riżultati miksuba, l-ammont reali jew stmat ta’ l-ispejjeż li jkunu saru jew li jridu jsiru, kif ukoll il-parti ta’ l-ispejjeż iffinanzjati jew li se jkunu ffinanzjati mill-fondi pubbliċi. Dawn il-miżuri m’għandhomx idumu aktar minn sentejn li jibdew jgħoddu mill-mument li fih id-dehra ta’ l-organiżmu li jagħmel ħsara tkun skoperta, minbarra f’ċerti każi ġustifikati kif suppost li għalihom żewġ talbiet ġodda kull sena jistgħu jkunu ppreżentati. L-Artikolu 2 1. Għall-fini ta’ l-eżami li jissemma fl-Artikolu 1(1) l-Istati Membri għandhom jippreżentaw dossier, li jinkludi għal kull sena tal-programm: (a) kopja tan-notifika tal-preżenza jew tad-dehra ta’ organiżmu li jagħmel il-ħsara kkonċernat, skond l-Artikolu 16(1) jew (2), tad-Direttiva 2000/29/KE; (b) l-informazzjoni rigward spezzjonijiet, testijiet jew miżuri oħra meħuda sabiex tiġi ddeterminata n-natura ta’ l-organiżmu li jagħmel il-ħsara kkonċernat, kif ukoll il-metodoloġija użata għal dawn il-miżuri; (ċ) in-notifika statutorja li tirrikjedi trattamenti bħall-qerda, id-disinfezzjoni, id-disinfestazzjoni, l-isterilizzazzjoni u trattamenti oħra li għandhom isiru, kif ukoll deskrizzjoni uffiċjali u valutazzjoni uffiċjali tar-riżultati miksuba, b’mod partikolari tad-deskrizzjoni tal-metodi wżati għal dawn it-trattamenti; (d) f’każ ta’ għoti ta’ kumpens għat-telf finanzjarju, minbarra n-nuqqas ta’ profitt, irrelatati ma’ l-interdizzjonijiet u/jew ir-restrizzjonijiet definiti fl-Artikolu 23(2), punt (ċ), tad-Direttiva 2000/29/KE, dikjarazzjoni uffiċjali tal-pagamenti magħmula jew li għandhom jingħataw u l-metodi tal-kalkolazzjoni; (e) informazzjoni fuq l-identità tal-lott skond id-disposizzjonijiet ta’ l-Artikolu 23(4), tad-Direttiva 2000/29/KE jew, skond il-każ, fuq ir-raġunijiet li għalihom ma setgħetx tkun identifikata. 2. L-Istati Membri għandhom jissottomettu wkoll lista ta’ l-ammonti (VAT u taxxi esklużi) mħallsa jew li għandhom jitħallsu sabiex jittieħdu l-miżuri neċessarji biex jinqered l-organiżmu li jagħmel il-ħsara kkonċernat kif ukoll il-parti ta’ dawn l-ammonti koperta minn fondi pubbliċi. Għal kull tip ta’ tali miżuri, jaqbel li jingħata: (a) għall-ispezzjonijiet u l-analiżi, lista li tippreċiża b’mod partikolari d-data, il-post u l-ispiża unitarja; (b) għat-trattamenti li jissemmew fil-paragrafu 1(ċ), il-lista ta’ oqsma/postijiet ittrattati kif ukoll il-kwantità ta’ pjanti/żoni ttrattati; (ċ) għall-pagamenti li jissemmew fil-paragrafu 1(d), il-lista tal-benefiċjarji. L-Artikolu 3 1. Għal kull talba li taslilha, il-Kummissjoni għandha tiddetermina jekk il-miżuri fitosanitarji meħuda kinux adattati u jekk l-ispejjeż ta’ dawn il-miżuri kienux raġonevoli. 2. L-Istat Membru kkonċernat għandu jgħaddi lill-Kummissjoni, fuq talba tagħha, kull informazzjoni oħra li hi tixtieq teżamina. L-Artikolu 4 1. Kull sena, mhux aktar tard mill-15 ta’ Settembru, il-Kummissjoni għandha tagħmel lista tal-programmi li għandhom jiġu kkunsidrati u li għalhekk jistgħu jibbenefikaw minn kontribuzzjoni finanzjarja mill-Komunità. Bl-għan li tiżgura kontribuzzjoni effikaċi u konsistenti, u tieħu in konsiderazzjoni l-evoluzzjoni tas-sitwazzjoni fitosanitarja fil-Komunità, il-Kummissjoni għandha tagħmel il-klassifikazzjoni ta’ dawn il-programmi. Prijorità għandha tingħata f’din il-klassifikazzjoni lil dawk il-programmi li jissodisfaw kemm jistgħu l-kriterji li ġejjin: - li jipproteġu l-interessi tal-Komunità kollha, - li juru probabbiltà kbira ta’ effikaċja - li jikkomunikaw l-informazzjoni mitluba rigward l-identità tal-lott. 2. Il-lista li għandha tippreċiża l-ammont tal-kontribuzzjoni finanzjarja tal-Komunità proposta għal kull programm, għandha tiġi sottomessa għad-diskussjoni tal-Kumitat Fitosanitarju Permanenti. Jekk applikabbli, ir-rata ta’ nuqqas tal-kontribuzzjoni finanzjarja wkoll għandha tissemma. 3. Kull programm li jidher fil-lista msemmija fil-punt 2 għandu jiġi approvat individwalment skond il-proċedura prevista fl-Artikolu 18 tad-Direttiva 2000/29/KE. Tali approvazzjoni għandha tinkludi r-rata tal-kontribuzzjoni finanzjarja mill-Komunità, xi kondizzjonijiet li għalihom tista’ tkun sottomessa u l-limitu massimu tagħha. Il-Komunità ma għandha tagħti l-ebda kontribuzzjoni finanzjarja jekk l-ammont totali ta’ spejjeż eliġibbli kull sena, definiti skond l-Artikolu 4(1), hu anqas minn 50000 euros. L-Artikolu 5 Biex jirċievi l-kontribuzzjoni finanzjarja mill-Komunità f’każ ta’ programm approvat, l-Istat Membru għandu jissottometi lill-Kummissjoni talba għall-ħlas ta’ din il-kontribuzzjoni finanzjarja, f’euros lill-Kummissjoni, mhux aktar tard mit-30 ta’ Settembru tas-sena ta’ wara l-approvazzjoni tal-programm. L-Istat Membru fit-talba tiegħu għandu jinkludi l-provi jew xhieda tal-ħlas, permezz ta’ dokumentazzjoni xierqa, per eżempju permezz ta’ fatturi jew irċevuti. L-Artikolu 6 Ir-Regolament (KE) Nru 2051/97 hu rrevokat. L-Artikolu 7 Dan ir-Regolament jidħol fis-seħħ fl-għoxrin jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej. Għandu jgħodd għat-talbiet maħsuba sabiex tinkiseb kontribuzzjoni finanzjarja mill-Komunità mill-2003 ’il quddiem. Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussel, fl-14 ta’ Ġunju 2002. Għall-Kummissjoni David Byrne Membru tal-Kummissjoni [1] ĠU L 169 ta’ l-10.7.2000, p. 1. [2] ĠU L 116 tat-3.5.2002, p. 16. [3] ĠU L 287 tal-21.10.1997, p. 13. [4] ĠU L 160 tas-26.6.1999, p. 103. --------------------------------------------------